‘Skei tienerma’s van babas,’ sê ZumaPresident Jacob Zuma (Februarie 2015) Foto: Siyasanga Mbambani, departement van kommunikasie Zuma het die uitlating Dinsdag gemaak tydens ’n debat in die Huis van Tradisionele Leiers in die parlement. Hy het in 2009 tydens die verkiesingveldtog soortgelyke uitlatings gemaak wat hom in die sop laat beland het. “Hulle moet weggevat word en gedwing word om ver weg skool te gaan. Hulle moet deur die regering opgelei word tot hulle bemagtig is en vir hulle kinders kan sorg. Vat hulle Robbeneiland of enige ander eiland toe om te studeer tot hulle gekwalifiseerd is en dan kan hulle terugkom en kom werk en na hulle kinders omsien,” het Zuma Dinsdag gesê. Zuma het toegegee dat sy uitlatings destyds tot omstredenheid gelei het en dat dit moontlik weer die geval gaan wees, maar het gesê indien tienerma’s toegelaat word om skool te verlaat, dit ŉ onhoudbare las op die samelewing en die staat se welsynrekening plaas. “Die vroue het geprotesteer en gesê ek wil hul kinders van hulle wegvat, bla-bla-bla. So ek het stilgebly, want ek gesê daar is geen manier dat jong kinders die ma’s en pa’s van ander kinders kan wees nie. Hulle weet niks daarvan nie,” het Zuma gesê. “Ons dwing jou om vir jou kind te sorg sodat ons nie ŉ toelaag hoef te gee nie, en dit is my standpunt.” Volgens Zuma was tienerswangerskap ŉ uitheemse konsep in die verlede toe tradisionele kulture gerespekteer is.